62023TJ1180_RES
Kawża T-1180/23
BW
vs
L-Aġenzija tal-Unjoni Ewropea għall-Kooperazzjoni fl-Infurzar tal-LiġiuL-Aġenzija tal-Unjoni Ewropea għall-Kooperazzjoni fil-Ġustizzja Kriminali
Sentenza tal-Qorti Ġenerali (Il-Ħames Awla) tal-25 ta’ Frar 2026
“Kooperazzjoni bejn l-awtoritajiet tal-pulizija u awtoritajiet oħra tal-infurzar tal-liġi tal-Istati Membri – Servizz ta’ komunikazzjonijiet kriptati Sky ECC – Allegat ipproċessar illegali ta’ data personali – Rikors għal annullament – Att li ma jistax jiġi kkontestat – Att preparatorju – Ammissibbiltà – Ipproċessar ta’ data personali mill-Istati Membri u trasferiment tagħha lill-Europol – Trasferiment ta’ data personali mill-Europol lil Stat Membru – Trasferiment ta’ data personali mill-Eurojust lil pajjiż terz – Responsabbiltà mhux kuntrattwali – Artikolu 50 tar-Regolament (UE) 2016/794 – Responsabbiltà in solidum tal-Europol u tal-Istati Membri għall-ipproċessar illegali ta’ data – Ksur suffiċjentement serju ta’ dispożizzjoni legali li tagħti drittijiet lill-individwi – Realtà tad-dannu – Regolament (UE) 2018/1727 – Insuffiċjenza ta’ koordinazzjoni mill-Eurojust tal-proċeduri kriminali bejn Stat Membru u pajjiż terz – Artikoli 71, 72, 89, 91 u 92 tar Regolament (UE) 2018/1725”
Rikors għal annullament – Ġurisdizzjoni tal-qorti tal-Unjoni – Talba għall-annullament kemm ta’ atti ta’ pproċessar ta’ data personali mwettqa mill-awtoritajiet nazzjonali fil-kuntest ta’ proċeduri kriminali kif ukoll ta’ atti ta’ trażmissjoni ta’ dokumenti u ta’ informazzjoni minn dawn l-awtoritajiet lill-Europol jew lill-Eurojust – Esklużjoni
(Artikolu 263 TFUE)
(ara l-punti 23 sa 25)
Rikors għal annullament – Ġurisdizzjoni tal-qorti tal-Unjoni – Talba għall-annullament ta’ ftehim li joħloq skwadra ta’ investigazzjoni konġunta (SIK) – Esklużjoni
(Artikolu 34 TUE; Artikolu 263 TFUE)
(ara l-punti 26 sa 31)
Rikors għad-danni – Suġġett – Kumpens għad-dannu li jirriżulta minn ipproċessar illegali ta’ data personali – Rikorsi kontra l-Eurojust minħabba l-Istati Membri jew l-Europol – Nuqqas ta’ ġurisdizzjoni tal-qorti tal-Unjoni
(Artikoli 268 u 340 TFUE; Regolament tal-Parlament Ewropew u tal-Kunsill (UE) 2018/1727)
(ara l-punti 33 sa 35, u 41)
Rikors għad-danni – Suġġett – Kumpens għad-dannu li jirriżulta minn ipproċessar illegali ta’ data personali – Rikorsi diretti kontra l-Europol minħabba l-Istati Membri – Ġurisdizzjoni tal-qorti tal-Unjoni – Limitu – Nuqqas ta’ ġurisdizzjoni fil-każ ta’ dannu li jirriżulta minn operazzjonijiet imwettqa mill-pulizija jew minn awtoritajiet oħra tal-infurzar tal-liġi tal-Istati Membri
(Artikoli 268, 276 u 340 TFUE; Regolament tal-Parlament Ewropew u tal-Kunsill (UE) 2016/794, premessa 57, u Artikoli 49(3) u (4), u 50)
(ara l-punti 37, 38 u 42 sa 46)
Responsabbiltà mhux kuntrattwali – Responsabbiltà in solidum tal-Unjoni u tal-Istati Membri – Regolament 2016/794 – Responsabbiltà minħabba pproċessar illegali ta’ data personali – Responsabbiltà in solidum tal-Europol u tal-Istat Membru kkonċernat – Kriterji – Prova tal-imputabbiltà tal-ipproċessar illegali lill-Europol jew lill-Istat Membru kkonċernat
(it-tieni paragrafu tal-Artikolu 340 TFUE; Regolament tal-Parlament Ewropew u tal-Kunsill 2016/794, Artikolu 50(1))
(ara l-punti 93 u 136)
Rikors għal annullament – Atti li jistgħu jiġu kkontestati – Kunċett – Atti li jipproduċu effetti legali vinkolanti – Atti preparatorji – Esklużjoni – Parteċipazzjoni tal-Europol jew tal-Eurojust f’laqgħat jew fi gruppi ta’ ħidma – Esklużjoni
(Artikolu 263 TFUE)
(ara l-punti 108 sa 110)
Rikors għal annullament – Atti li jistgħu jiġu kkontestati – Kunċett – Atti li jipproduċu effetti legali vinkolanti – Trażmissjoni minn aġenzija tal-Unjoni ta’ data personali li tirriżulta mis-servizz tal-komunikazzjonijiet kriptati Sky ECC – Trasmissjoni lil Stat Membru – Esklużjoni – Trażmissjoni lil pajjiż terz – Inklużjoni – Kundizzjoni
(Artikolu 263 TFUE)
(ara l-punti 111 sa 123)
Responsabbiltà mhux kuntrattwali – Kundizzjonijiet – Regolament 2016/794 – Responsabbiltà minħabba pproċessar illegali ta’ data personali – Natura tal-imsemmija responsabbiltà – Responsabbiltà in solidum tal-Europol u tal-Istat Membru kkonċernat – Portata – Evalwazzjoni tal-legalità tal-atti jew tal-aġir tal-Istati Membri minbarra dawk ta’ ġbir ta’ data matul operazzjonijiet imwettqa mill-pulizija jew minn awtoritajiet oħra tal-infurzar tal-liġi tal-Istati Membri – Evalwazzjoni abbażi tad-dritt tal-Unjoni jew tad-dritt nazzjonali inkwistjoni
(Artikoli 268 u 276 u t-tieni paragrafu tal-Artikolu 340 TFUE; Regolament tal-Parlament Ewropew u tal-Kunsill 2016/794, Artikolu 50(1))
(ara l-punti 141, 142, u 162 sa 164)
Sunt
Filwaqt li ċaħdet rikors għal annullament u għad-danni ppreżentat minn BW kontra l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u l-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust) fil-kuntest ta’ kooperazzjoni mill-pulizija u ġudizzjarja bejn diversi Stati Membri, il-Qorti Ġenerali pprovdiet, għall-ewwel darba wara s-sentenza Kočner vs Europol (
1
), preċiżazzjonijiet dwar il-portata tas-sistema ta’ responsabbiltà in solidum, b’mod partikolari fid-dawl tal-limiti li jirriżultaw mill-Artikolu 276 TFUE. Hija ddeċidiet, barra minn hekk, li t-trażmissjonijiet ta’ data personali mwettqa mill-Eurojust lejn Stat Membru ma jikkostitwixxux atti li jistgħu jiġu kkontestati fis-sens tal-Artikolu 263 TFUE, filwaqt li rrikonoxxiet, min-naħa l-oħra, li t-trażmissjoni ta’ tali data lejn pajjiż terz tista’ tiġi kkontestata, fl-assenza ta’ kull rimedju ġudizzjarju effettiv ieħor.
BW, ir-rikorrent, kien ċittadin Serb li kien suġġett għal proċeduri kriminali u nżamm il-ħabs fil-Pajjiżi l-Baxxi sa minn Mejju tal-2023 għall-importazzjoni ta’ kokaina, u kien ukoll suġġett għal proċeduri kriminali fis-Serbja sa mill-ħarifa tal‑2023 għal, b’mod partikolari, fatti ta’ traffikar tad-droga.
Il-proċeduri kriminali li tmexxew mill-awtoritajiet Olandiżi u Serbi oriġinaw minn miżuri ta’ investigazzjoni mibdija fl-aħħar tas-snin 2010 mill-awtoritajiet Belġjani, Olandiżi u Franċiżi kontra l-“organizzazzjoni Sky ECC”, fejn “ECC” kienet tfisser “Elliptic Curve Cryptography” (kriptografija b’kurva ellittika), issuspettata li kienet tikkummerċjalizza prodotti u servizzi ta’ komunikazzjonijiet kriptati intiżi speċifikament sabiex jiffaċilitaw it-twettiq ta’ atti kriminali.
Wara dawn il-miżuri ta’ investigazzjoni, il-Belġju u l-Pajjiżi l-Baxxi ħarġu, fl-aħħar tas-sena 2018, deċiżjonijiet ta’ investigazzjoni komuni fejn talbu lil Franza toħloq immaġni tas-servers użati mis-servizz Sky ECC li kienu jinsabu f’dan l-Istat. Franza laqgħet din it-talba billi pproċediet bl-interċettazzjoni, bir-reġistrazzjoni u bit-traskrizzjoni tal-komunikazzjonijiet kriptati li kienu jidħlu u joħorġu minn dawn is-servers, inkluża data dwar BW.
Fl-2019, permezz ta’ Ftehim ta’ skwadra ta’ investigazzjoni konġunta (iktar ’il quddiem il-“Ftehim SIK”) (
2
) konkluż bejniethom, l-awtoritajiet Belġjani, Franċiżi u Olandiżi ħolqu skwadra ta’ investigazzjoni konġunta (iktar ’il quddiem is-“SIK”). Din l-iskwadra wasslet għall-kondiviżjoni bejn l-Europol u t-tliet Stati Membri kkonċernati kemm tad-data mhux ipproċessata interċettata, li mbagħad kellha tiġi analizzata, kif ukoll tar-riżultati ta’ din l-analiżi.
Fil-kuntest ta’ din il-kooperazzjoni, l-Europol ħażnet id-data fis-sistema informatika tagħha, wettqet kontroverifiki, ipproduċiet rapporti ta’ informazzjoni, iġġenerat graffs ta’ viżwalizzazzjoni tad-data u interpretat sensiliet ta’ data multilingwi. Min-naħa tagħha, l-Eurojust ipprovdiet appoġġ u pariri dwar il-possibbiltajiet ta’ kooperazzjoni ġudizzjarja, organizzat diversi laqgħat ta’ koordinazzjoni bejn l-awtoritajiet nazzjonali inkwistjoni kif ukoll l-Europol u ffaċilitat il-kooperazzjoni ġudizzjarja bejn, minn naħa, is-Serbja u, min-naħa l-oħra, il-Pajjiżi l-Baxxi u Franza.
F’dan il-kuntest, BW talbet lill-Qorti Ġenerali tannulla l-Ftehim SIK, l-atti tal-Europol u tal-Eurojust adottati abbażi ta’ dan tal-aħħar kif ukoll l-atti ta’ pproċessar, ta’ analiżi u ta’ kondiviżjoni minnhom u mill-Istati Membri kkonċernati tad-data tas-server Sky ECC li tikkonċernah. Barra minn hekk, huwa talab li l-Europol u l-Eurojust jiġu kkundannati jħallsuh kumpens għad-danni morali u materjali li huwa qies li ġarrab.
Il-kunsiderazzjonijiet tal-Qorti Ġenerali
F’dak li jirrigwarda, l-ewwel nett, il-kwistjoni tal-ġurisdizzjoni tagħha, fl-ewwel lok il-Qorti Ġenerali ddikjarat li ma kellhiex ġurisdizzjoni sabiex tieħu konjizzjoni, abbażi tal-Artikolu 263 TFUE, tal-awtorizzazzjoni mill-qorti Franċiża tal-operazzjonijiet ta’ interċettazzjoni mwettqa mill-awtoritajiet Franċiżi, tal-iżvolġiment ta’ dawn l-operazzjonijiet, tat-trażmissjoni lill-Europol mill-awtoritajiet Franċiżi tad-dokumenti u tal-informazzjoni miksuba fl-okkażjoni ta’ dawn tal-aħħar, tat-trażmissjoni lill-Eurojust u lill-awtoritajiet Serbi mill-awtoritajiet Franċiżi tad-dokumenti u tal-informazzjoni mitluba mill-awtoritajiet Serbi fil-kuntest tat-talbiet tagħhom għal assistenza ġudizzjarja, tar-regolarità tal-proċedura kriminali mmexxija quddiem il-qrati Serbi kif ukoll tal-Ftehim dwar is-SIK.
F’dak li jirrigwarda, b’mod iktar partikolari, dan il-ftehim, il-Qorti Ġenerali rrilevat li l-qorti tal-Unjoni ma għandhiex ġurisdizzjoni sabiex tiddeċiedi, direttament abbażi tal-Artikolu 263 TFUE, dwar il-legalità tiegħu, peress li dan ma huwiex att tal-Unjoni. Fil-fatt, il-Ftehim SIK ġie ffirmat u għalhekk konkluż biss minn tliet Stati Membri. Din il-konstatazzjoni la kienet ikkonfutata mill-fatt li dan il-ftehim huwa bbażat kemm fuq konvenzjoni konkluża minn dawn l-Istati Membri skont l-Artikolu 34 TUE kif ukoll fuq Deċiżjoni Qafas tal-Kunsill tal-Unjoni Ewropea, u lanqas ma kienet ikkonfutata mill-ħolqien tas-SIK inkwistjoni fuq l-inizjattiva tal-Europol jew tal-Eurojust u lanqas saħansitra mid-deċiżjoni tal-Belġju, ta’ Franza u tal-Pajjiżi l-Baxxi, meħuda abbażi tal-Ftehim SIK, li l-Europol u l-Eurojust jiġu assoċjati bħala “parteċipanti” fis-SIK. F’dan il-kuntest, il-Qorti Ġenerali ppreċiżat li l-possibbiltà mogħtija lill-Europol jew lill-Eurojust li jipproponu jew li jassistu fil-ħolqien ta’ SIK, l-istess bħall-possibbiltà mogħtija lill-uffiċjali tagħhom sabiex jipparteċipaw f’SIK (
3
), ma tagħtix lil dawn l-aġenziji l-istatus ta’ “parti” fi ftehim li permezz tiegħu t-tliet Stati Membri ħolqu s-SIK inkwistjoni.
Fit-tieni lok, il-Qorti Ġenerali ddikjarat li ma kellhiex ġurisdizzjoni sabiex tieħu konjizzjoni tat-talba tar-rikorrent intiża għall-konstatazzjoni tar-responsabbiltà tal-Eurojust minħabba l-Belġju, Franza u l-Pajjiżi l-Baxxi jew anki s-Serbja, jew saħansitra minħabba l-Europol. Hija ddeduċiet din is-soluzzjoni b’mod partikolari mill-fatt li r-responsabbiltà tal-Unjoni abbażi tal-Artikoli 268 u 340 TFUE ma tistax titfittex mingħand istituzzjoni, korp jew organu tal-Unjoni distinti minn dawk li kontrihom ikun allegat il-fatt li jagħti lok għar-responsabbiltà, ħlief sa fejn il-leġiżlatur tal-Unjoni jkun espressament ippreveda sistema derogatorja ta’ responsabbiltà in solidum jew bejn waħda minn dawn l-istituzzjonijiet jew wieħed minn dawn il-korpi jew organi tal-Unjoni u Stat Membru wieħed jew iktar, jew saħansitra pajjiż terz wieħed jew iktar, jew bejn diversi istituzzjonijiet, korpi jew organi tal-Unjoni. Hija kkonstatat li f’dan il-każ l-ebda att ma kien jipprevedi sistema derogatorja ta’ responsabbiltà in solidum bejn l-Eurojust u l-Istati Membri jew bejn l-Eurojust u s-Serbja.
Madankollu, il-Qorti Ġenerali rrikonoxxiet li kellha ġurisdizzjoni sabiex tieħu konjizzjoni tat-talba intiża għall-konstatazzjoni tar-responsabbiltà tal-Eurojust minħabba l-aġir tagħha stess kif ukoll tar-responsabbiltà tal-Europol minħabba aġir imputabbli kemm lilha kif ukoll lill-Istati Membri li pparteċipaw fil-kooperazzjoni dwar is-servizz Sky ECC.
Issa, minkejja l-ġurisdizzjoni tagħha sabiex tieħu konjizzjoni tat-talba intiża għall-konstatazzjoni tar-responsabbiltà in solidum tal-Europol minħabba aġir imputabbli b’mod partikolari lill-awtoritajiet Franċiżi, il-Qorti Ġenerali ppreċiżat li ma kellhiex ġurisdizzjoni sabiex tieħu konjizzjoni tal-allegazzjonijiet tar-rikorrent ibbażati fuq danni li allegatament ġew ikkawżati lilu minħabba operazzjonijiet ta’ interċettazzjoni tad-data personali tiegħu li seħħew fil-kuntest tal-operazzjonijiet tal-pulizija mmexxija minn dawn l-awtoritajiet. F’dan ir-rigward, minkejja s-sistema ta’ responsabbiltà in solidum prevista mir-Regolament Europol, din l-aġenzija ma tistax tinżamm responsabbli in solidum għall-eventwali dannu li jirriżulta minn ipproċessar illegali ta’ data personali ta’ persuna fiżika li jseħħ matul operazzjonijiet mmexxija mill-pulizija jew minn awtoritajiet oħra tal-infurzar tal-liġi ta’ Stat Membru, anki jekk dan l-ipproċessar ikun seħħ fil-kuntest ta’ kooperazzjoni bbażata fuq dan ir-regolament. Fil-fatt, mill-Artikolu 276 TFUE jirriżulta li, fl-eżerċizzju tal-kompetenzi tagħha fir-rigward tal-kooperazzjoni ġudizzjarja fil-qasam kriminali u tal-kooperazzjoni mill-pulizija, il-qorti tal-Unjoni ma għandhiex ġurisdizzjoni sabiex tivverifika l-validità jew il-proporzjonalità ta’ operazzjonijiet immexxija mill-pulizija jew minn awtoritajiet oħra tal-infurzar tal-liġi fi Stat Membru.
F’dak li jirrigwarda, it-tieni nett, it-talbiet għal annullament, il-Qorti Ġenerali, fil-kuntest tad-deċiżjoni dwar l-ammissibbiltà tagħhom, ikkonstatat in-natura mhux kontestabbli tal-atti jew tal-aġir ikkritikati mir-rikorrent, ħlief għal dak li jirrigwarda t-trażmissjoni mill-Eurojust lill-awtoritajiet Serbi, fl-24 ta’ Ġunju 2022, ta’ posta elettronika tal-awtoritajiet Franċiżi li kellha link lejn sit ta’ tniżżil sigur li fih kienu jinsabu b’mod partikolari wħud mill-konverżazzjonijiet tiegħu li jirriżultaw mis-servizz Sky ECC.
F’dak li jirrigwarda din it-trażmissjoni, il-Qorti Ġenerali enfasizzat li għalkemm mill-ġurisprudenza dwar it-trażmissjoni ta’ rapporti finali u ta’ informazzjoni lill-Istati Membri mill-Uffiċċju Ewropew ta’ Kontra l-Frodi (OLAF), applikabbli b’analoġija għal dan il-każ, jirriżulta li tali trażmissjoni ma tikkostitwixxix att li jista’ jiġi kkontestat, il-Qorti tal-Ġustizzja, l-istess bħall-Qorti Ġenerali nnifisha, madankollu kellha l-okkażjoni li tieħu inkunsiderazzjoni, sabiex teskludi n-natura kontestabbli tat-trażmissjonijiet tal-OLAF, il-fatt li r-rikorrent kellu għad-dispożizzjoni tiegħu rimedji oħra sabiex jiżgura l-istħarriġ tal-legalità ta’ dawn id-deċiżjonijiet ta’ trażmissjoni, inkluż ir-rimedju tal-proċedura għal deċiżjoni preliminari. Issa, il-Qorti Ġenerali nnotat li t-trażmissjoni tal-24 ta’ Ġunju 2022 seħħet bejn aġenzija tal-Unjoni u l-awtoritajiet ta’ pajjiż terz, f’dan il-każ is-Serbja. Għalhekk, fin-nuqqas tal-possibbiltà li tkun tista’ tiġi kkontestata fil-kuntest ta’ dan ir-rikors, il-legalità ta’ din it-trażmissjoni fir-rigward tad-dritt tal-Unjoni ma tkunx tista’ iktar tkun is-suġġett ta’ kontestazzjoni u d-data personali li tinsab fiha tkun tista’ titqies li ġiet trażmessa legalment lill-awtoritajiet Serbi, mingħajr ma, sussegwentement, ir-rikorrent ikun jista’ jikseb mill-qrati ta’ dan il-pajjiż terz jew evalwazzjoni tal-validità tal-imsemmija trażmissjoni fid-dawl tad-dritt tal-Unjoni jew it-tressiq ta’ talba għal deċiżjoni preliminari lill-Qorti tal-Ġustizzja għall-evalwazzjoni tal-validità tagħha. F’dan is-sens, l-imsemmija trażmissjoni tikkostitwixxi t-tmiem aħħari ta’ proċedura speċjali li permezz tagħha l-Eurojust tittrażmetti lill-awtoritajiet ta’ pajjiż terz u fuq talba tagħhom data personali ta’ persuna identifikata.
Il-Qorti Ġenerali kompliet tesponi li r-rikonoxximent tan-natura kontestabbli tat-trażmissjoni tal‑24 ta’ Ġunju 2022 kien l-uniku mod sabiex jiġi ggarantit l-istħarriġ effettiv minn awtorità ġudizzjarja jew minn korp ieħor indipendenti tat-trasferiment ta’ data personali interċettata u tal-użu tagħha għal finijiet differenti minn dawk tal-istanza kriminali li għaliha din kienet inizjalment inġabret. Il-fatt li r-rikorrent seta’ jadixxi lill-qrati Franċiżi b’rikors jew li seta’ jadixxi lill-Qorti Ewropea tad-Drittijiet tal-Bniedem wara kundanna eventwali mill-qrati kriminali Serbi kien irrilevanti. Minn naħa, il-qrati Franċiżi ma jistgħux jiġu aditi b’rikors għal annullament dirett kontra att ta’ aġenzija tal-Unjoni. Min-naħa l-oħra, fl-assenza ta’ adeżjoni tal-Unjoni għall-Konvenzjoni għall-Protezzjoni tad-Drittijiet tal-Bniedem u tal-Libertajiet Fundamentali, l-imsemmija Qorti ma tistax tikkonstata nuqqas ta’ twettiq ta’ obbligu tal-Unjoni fir-rigward ta’ din il-konvenzjoni, b’mod partikolari fil-kuntest ta’ rikors ippreżentat kontra pajjiż terz.
Madankollu, il-Qorti Ġenerali ċaħdet bħala infondati t-talbiet għall-annullament tat-trażmissjoni tal-24 ta’ Ġunju 2022, peress li r-rikorrent ma stabbilixxiex kif din it-trażmissjoni tat lok għal ipproċessar illegali tad-data personali tiegħu.
Fir-rigward, it-tielet nett, tat-talbiet għall-kumpens tar-rikorrent, il-Qorti Ġenerali qieset li l-ewwel kap tad-dannu kien jirrigwarda allegazzjonijiet ta’ pproċessar inkorrett ta’ data kemm mill-Europol kif ukoll mit-tliet Stati Membri kkonċernati, li kienu jaqgħu taħt is-sistema derogatorja ta’ responsabbiltà in solidum prevista mir-Regolament Europol (
4
), u għalhekk ħadet inkunsiderazzjoni mhux biss l-atti jew l-aġir tal-Europol, skont is-sistema ta’ responsabbiltà ġenerali li hija għandha bis-saħħa ta’ dan ir-regolament (
5
), iżda wkoll dawk tat-tliet Stati Membri kkonċernati, skont l-imsemmija sistema derogatorja ta’ responsabbiltà in solidum.
Il-Qorti Ġenerali kompliet tesponi li l-Europol kienet żbaljata meta sostniet li hija ma setgħetx tinżamm responsabbli għall-atti jew għall-aġir tal-Istati Membri u li l-Qorti Ġenerali ma setgħetx tevalwa l-legalità tagħhom. Għalkemm, ċertament, skont l-Artikolu 276 TFUE, il-qorti tal-Unjoni ma għandhiex ġurisdizzjoni sabiex tivverifika l-validità jew il-proporzjonalità ta’ operazzjonijiet imwettqa mill-pulizija jew minn awtoritajiet oħra tal-infurzar tal-liġi fi Stat Membru, inkluż fil-kuntest ta’ rikorsi bbażati fuq l-Artikoli 268 u 340 TFUE, xorta jibqa’ l-fatt li, minbarra dawn l-operazzjonijiet speċifiċi, is-sistema derogatorja ta’ responsabbiltà in solidum prevista mir-Regolament Europol timplika impliċitament iżda neċessarjament li l-Europol tista’ tinżamm responsabbli għal atti jew għall-aġir tal-Istati Membri. Minn dan jirriżulta wkoll neċessarjament li, fil-kuntest ta’ rikorsi għad-danni bbażati fuq din is-sistema derogatorja, il-Qorti Ġenerali hija awtorizzata tevalwa l-legalità tal-atti jew tal-aġir tal-Istati Membri minbarra dawk li permezz tagħhom is-servizzi tal-pulizija tagħhom jew awtoritajiet oħra tal-infurzar tal-liġi jkunu wettqu l-ġbir tad-data kkonċernata, kemm jekk abbażi tad-dritt tal-Unjoni kif ukoll jekk abbażi tad-dritt nazzjonali tal-Istat kkonċernat.
Fir-rigward tat-tieni kap tad-dannu, li kien jirrigwarda biss, essenzjalment, ksur tad-dritt għal smigħ xieraq minħabba l-impossibbiltà li tiġi vverifikata n-natura “utilizzabbli” tad-data li tirriżulta mis-servizz Sky ECC fil-proċeduri kriminali nazzjonali li segwew l-investigazzjonijiet li fihom ipparteċipat l-Europol, il-Qorti Ġenerali kkonstatat li r-rikorrent ma kkontestax il-legalità tal-ipproċessar tad-data personali tiegħu, fis-sens tal-Artikolu 28 tar-Regolament Europol – l-uniku argument li seta’ jdaħħal kontestazzjoni fil-kamp tas-sistema derogatorja ta’ responsabbiltà in solidum prevista minn dan ir-regolament. Għalhekk, għall-finijiet tal-eżami ta’ dan it-tieni kap ta’ dannu, hija ħadet inkunsiderazzjoni biss l-atti jew l-aġir tal-Europol skont is-sistema ta’ responsabbiltà ġenerali li tirriżulta mill-imsemmi regolament.
Fir-rigward tat-tielet kap tad-dannu, dwar l-allegata eżistenza ta’ proċeduri doppji għall-istess fatti, mibdija kontra r-rikorrenti mill-awtoritajiet kriminali Olandiżi u Serbi, il-Qorti Ġenerali ppreċiżat li, permezz ta’ dan il-kap ta’ dannu, ir-rikorrent ikkritika lill-Europol biss b’nuqqas min-naħa tagħha tal-obbligi tagħha li jirriżultaw mill-Ftehim SIK. Għalhekk, hija ħadet inkunsiderazzjoni biss l-atti jew l-aġir tal-Europol, skont is-sistema ta’ responsabbiltà ġenerali li tirriżulta mir-Regolament Europol.
Għalhekk, il-Qorti Ġenerali ċaħdet it-tliet kapijiet tad-dannu bħala infondati.
(
1
)	Sentenza tal‑5 ta’ Marzu 2024, Kočner vs Europol (C‑755/21 P, EU:C:2024:202).
(
2
)	Dan il-ftehim ġie konkluż abbażi tal-Artikolu 13 tal-Konvenzjoni stabbilita mill-Kunsill skond l-Artikolu 34 tat-Trattat dwar l-Unjoni Ewropea, dwar l-Assistenza reċiproka f’Materji Kriminali bejn l-Istati Membri ta’ l-Unjoni Ewropea (ĠU Edizzjoni Speċjali bil-Malti, Kapitolu 19, Vol. 8, p. 205) u tad-Deċiżjoni Qafas tal-Kunsill tat‑13 ta’ Ġunju 2002 dwar l-iskwadri ta’ investigazzjoni konġunti (ĠU Edizzjoni Speċjali bil-Malti, Kapitolu 19, Vol. 6, p. 15).
(
3
)	Mogħtija, rispettivament, mill-Artikolu 5 tar-Regolament (UE) 2016/794 tal-Parlament Ewropew u tal-Kunsill tal‑11 ta’ Mejju 2016 dwar l-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol) u li jissostitwixxi u jħassar id-Deċiżjonijiet tal-Kunsill 2009/371/ĠAI, 2009/934/ĠAI, 2009/935/ĠAI, 2009/936/ĠAI u 2009/968/ĠAI (ĠU 2016, L 135, p. 53, iktar ’il quddiem ir-“Regolament Europol”), u mill-Artikolu 8(1)(d) tar-Regolament (UE) 2018/1727 tal-Parlament Ewropew u tal-Kunsill tal‑14 ta’ Novembru 2018 dwar l-Aġenzija tal-Unjoni Ewropea għall-Kooperazzjoni fil-Ġustizzja Kriminali (Eurojust), u li jissostitwixxi u jħassar id-Deċiżjoni tal-Kunsill 2002/187/ĠAI (ĠU 2018, L 295, p. 138).
(
4
)	Artikolu 50(1) tar-Regolament Europol.
(
5
)	Responsabbiltà ġenerali tal-Europol kif imsemmija fl-Artikolu 49 tar-Regolament Europol.